Narendra Modi did nothing for Bundelkhand: Akhilesh | 2014 में कहानियां सुनाकर गए थे लेकिन प्यासे बुंदेलखण्ड के लिए PM मोदी ने कुछ नहीं किया: अखिलेश
झांसी में लोगों को संबोधित करते सपा अध्यक्ष अखिलेश यादव. (फोटो साभार- @samajwadiparty)
झांसी: सपा प्रमुख एवं उत्तर प्रदेश के पूर्व मुख्यमंत्री अखिलेश यादव ने शुक्रवार को कहा कि गुजरात के कच्छ की खुशहाली की कहानी सुनाकर गए प्रधानमंत्री ने प्यासे बुंदेलखण्ड की दुश्वारी दूर करने के लिये कुछ नहीं किया. अखिलेश ने यहां एक चुनावी जनसभा में कहा कि कुछ ही दिन पहले यहां आये मोदी गुजरात के जलसंकटग्रस्त कच्छ की कहानी सुनाकर गए थे. कह रहे थे कि जहां पर कभी लोगों को पानी नहीं मिलता था, अब वहां के लोगों का जीवन बदल गया है. मगर, सचाई यह है कि उन्होंने प्यासे बुंदेलखण्ड के लिये कुछ भी नहीं किया.
उन्होंने कहा कि चौकीदार वाली बात बाद में आएगी, लेकिन सोचो, क्या आप लोग वर्ष 2014 के लोकसभा चुनाव के दौरान मोदी के वादों को भूल गये हैं. हम झांसी और आसपास के लोगों से पूछना चाहते हैं कि पिछले पांच साल में आपके जीवन में क्या बदलाव आया.
सपा अध्यक्ष ने क्षेत्रीय भाजपा सांसद उमा भारती पर निशाना साधते हुए कहा 'याद कीजिये वह पानी वाले विभाग की मंत्री थीं. उनके पास गंगा सफाई की जिम्मेदारी थी, कहा था कि अगर गंगा साफ नहीं हुई तो वह पता नहीं क्या कर देंगी, हम कह भी नहीं सकते. खैर अभी तो बुंदेलखण्ड में पानी नहीं है. डूबने के लिये तुम्हें कहीं और जाना होगा. उनकी हिम्मत नहीं पड़ी कि अपनी झांसी की जनता का सामना कर लें.
उन्होंने कहा 'एक अपने प्रदेश में बाबा मुख्यमंत्री भी हैं. पहली बार जब बाबा मुख्यमंत्री आपके यहां आये थे, तो बुंदेलखण्ड एक्सप्रेस-वे बनवाने और झांसी में मेट्रो स्टेशन बनवाने की बात कहकर गये थे. कल तक तो हमें बाबाओं पर बहुत भरोसा था लेकिन अब पता नहीं हमें उन पर भरोसा रहेगा या नहीं. आप लोग बताइये कि कहां है मेट्रो स्टेशन?, हम भी मेट्रो पर बैठना चाहते हैं. अखिलेश ने कहा कि हमारे बाबा मुख्यमंत्री सड़क और एक्सप्रेसवे के बारे में कुछ नहीं जानते. उन्होंने कहा कि हम बुंदेलखण्ड एक्सप्रेस-वे बना देंगे.
उन्होंने कहा कि प्रदेश की पिछली सपा सरकार ने झांसी में विकास कार्यों के लिए जितना धन देना था, दे दिया लेकिन केन्द्र सरकार ने अभी तक अपनी जिम्मेदारी पूरी नहीं की है.
अखिलेश यादवAkhilesh YadavJhansiUTTAR PRADESHBundelkhand